
Na temelju članka 47., stavka 1. Pravilnika I. za provedbu mjera razvoja poljoprivredne proizvodnje Krapinsko-zagorske županije za razdoblje 2024.- 2027. godine (“Službeni glasnik Krapinsko-zagorske županije”, broj 3/24, 3/25, 7/26, 34/26), te članka 32. Statuta Krapinsko-zagorske županije („Službeni glasnik Krapinsko-zagorske županije“, broj 13/01, 5/06, 14/09, 11/13, 26/13, 13/18, 5/20, 10/21 i 15/21-pročišćeni tekst) župan Krapinsko-zagorske županije raspisuje

NATJEČAJ
za potporu za povećanje poljoprivredne proizvodnje na području
Krapinsko-zagorske županije u 2026. godini – višegodišnji nasadi vinove loze

1. PREDMET NATJEČAJA je dodjela bespovratnih financijskih sredstava Krapinsko-zagorske županije za podizanje novih i/ili restrukturiranje postojećih višegodišnjih nasada vinove loze s ciljem obnove i zaštite vinograda, sprječavanja širenja zlatne žutice te povećanja produktivnosti i konkurentnosti vinogradara na području Krapinsko-zagorske županije.
Natječaj se provodi temeljem Pravilnika I. za provedbu mjera razvoja poljoprivredne proizvodnje Krapinsko-zagorske županije za razdoblje 2024. – 2027. godine („Službeni glasnik Krapinsko-zagorske županije“, broj 3/24, 3/25, 7/26 i 34/26; u daljnjem tekstu: Pravilnik I.) te u skladu s pravilima EU o potporama male vrijednosti (de minimis potpore u poljoprivredi – Uredba Komisije (EU) br. 1408/2013, 2019/316 i 2024/3118).
2. PRIHVATLJIVI KORISNICI su poljoprivrednici upisani u Upisnik poljoprivrednika i/ili Upisnik obiteljskih poljoprivrednih gospodarstava u Agenciji za plaćanja u poljoprivredi, ribarstvu i ruralnom razvoju - Podružnica Krapinsko-zagorske županije, koji imaju sjedište i vrše primarnu poljoprivrednu proizvodnju na području Krapinsko-zagorske županije.
3. UVJETI PRIHVATLJIVOSTI
Za ostvarivanje prava na potporu korisnici moraju ispunjavati sljedeće uvjete:
· Korisnik treba biti upisan u Upisnik poljoprivrednika i/ili Upisnik obiteljskih poljoprivrednih gospodarstava kao nositelj ili odgovorna osoba.
· Ulaganje se mora odnositi na primarnu poljoprivrednu proizvodnju proizvoda iz Priloga I. Pravilnika I. te se mora realizirati na području Krapinsko-zagorske županije.
· Prihvatljive su troškovne aktivnosti nastale nakon 01. siječnja 2026. godine.
· Korisnik mora imati podmirene odnosno regulirane sve financijske obveze prema državnom proračunu Republike Hrvatske.
· Korisnik mora imati izvršene obveze temeljem Ugovora sklopljenih s Krapinsko-zagorskom županijom u okviru provođenja Pravilnika I. i Pravilnika II. za provedbu mjera razvoja poljoprivredne proizvodnje Krapinsko-zagorske županije važećeg za prethodnu godinu.
· Korisnik tijekom bilo kojeg razdoblja od tri godine ne smije premašiti ukupni iznos de minimis potpore od 50.000,00 EUR sukladno Uredbi 1408/2013., Uredbi 2019/316 i Uredbi 2024/3118.
· Korisnik koji ostvari potporu ne smije ni na koji način otuđiti predmetno ulaganje niti mu promijeniti namjenu, te je dužan održavati ga u svrsi i funkciji najmanje (3) godine od dana konačne isplate potpore.
4. PRIHVATLJIVE AKTIVNOSTI I TROŠKOVI
Prihvatljiva aktivnost u okviru ovog Natječaja odnosi se na podizanje novih i/ili restrukturiranje postojećih višegodišnjih nasada vinove loze: nabava loznih sadnica (cjepova).
Minimalna količina nabave iznosi najmanje 200 komada loznih cjepova.
Porez na dodanu vrijednost (PDV) nije prihvatljiv za financiranje kod korisnika koji je porezni obveznik upisan u registar obveznika PDV-a te ima pravo na odbitak PDV-a.
Troškovi nisu prihvatljivi ako su robe kupljene ili se planiraju kupiti od fizičkih ili pravnih osoba koji su s prijaviteljem:
· srodnici po krvi u prvoj ili pobočnoj liniji do četvrtog stupnja, srodnici po tazbini do drugog stupnja, bračni ili izvanbračni drug, bez obzira na to je li brak prestao, posvojitelj i posvojenik,
· vlasnički i/ili upravljački povezani neovisno o udjelu vlasničkih, glasačkih ili upravljačkih prava,
· te od pravne osobe čiji su osnivači/članovi/osobe ovlaštene za zastupanje srodnici po krvi u prvoj ili u pobočnoj liniji do četvrtog stupnja, srodnici po tazbini do drugog stupnja, bračni ili izvanbračni drug, bez obzira na to je li brak prestao, posvojitelj i posvojenik.
5. VISINA POTPORE I NAČIN ISPLATE
Potpora se odobrava u intenzitetu od 100% iznosa prihvatljivog troška nabave loznih sadnica.
Minimalna vrijednost ulaganja po pojedinom Zahtjevu za potporu jednaka je tržišnoj vrijednosti minimalno 200 komada loznih cjepova.
Maksimalna visina potpore koja se po ovom Natječaju može ostvariti po pojedinom korisniku iznosi 11.500,00 EUR.
Dodijeljena potpora temeljem Odluke o dodjeli sredstava bit će isplaćena na način da se 50% isplati u roku od 30 dana od potpisivanja Ugovora s korisnikom, a ostatak će biti isplaćen nakon dostave Izvješća o utrošku sredstava s popratnom dokumentacijom i njegovog prihvaćanja od strane davatelja potpore.
6. NAČIN PODNOŠENJA ZAHTJEVA ZA POTPORU I DOKUMENTACIJE
Zahtjev za potporu s dokumentacijom se podnosi isključivo u elektroničkom obliku putem sustava SOM natječaji. 
Poveznica (link) za pristup sustavu SOM natječaji i prijavu na natječaj je https://som-natjecaj.eu/authentication/login. 
Nakon prijave u sustav putem navedene poveznice, korisnicima je dostupan dokument „Upute za prijavu“, koji detaljno pojašnjava korake ispunjavanja i podnošenja Zahtjeva za potporu.
Podnositelj Zahtjeva za potporu dužan je u sustav učitati svu dokumentaciju kojom dokazuje ispunjavanje uvjeta iz točke 2. i 3. ovog Natječaja te opravdava troškove iz točke 4.
Dokumentacija se dijeli na:
Osnovnu dokumentaciju (statusna dokumentacija, potvrde Porezne uprave i sl.);
Dodatnu dokumentaciju (ukoliko je primjenjivo).
Detaljan popis svih potrebnih dokumenata te upute o formatu i starosti istih sadržani su u PRILOGU I., koji je sastavni dio ovog Natječaja.

7. POPIS PRILOGA
Prilog I. Popis dokumentacije za podnošenje zahtjeva za potporu
Prilog II. Kriteriji bodovanja
Prilog III. Izviješće o utrošku sredstava
Napomena: Obrazac Izvješća o utrošku sredstava preuzima se sa službene mrežne stranice Krapinsko-zagorske županije (www.kzz.hr) iz dijela dokumentacije ovog Natječaja, te se popunjen i s popratnom dokumentacijom dostavlja na način i u rokovima definiranim Ugovorom o korištenju potpore.
8. KRITERIJI BODOVANJA
Administrativno zaprimljeni, potpuni i prihvatljivi Zahtjevi za potporu boduju se temeljem Kriterija bodovanja koji su sastavni dio ovoga Natječaja (Prilog II.).
Prijedlog liste korisnika utvrđuje se prema ostvarenom broju bodova i na način propisan Pravilnikom I.
9. PRAVNA SNAGA ELEKTRONIČKE PRIJAVE
Podnošenjem Zahtjeva za potporu putem sustava SOM natječaji, Podnositelj potvrđuje da je suglasan da elektronička potvrda i digitalne izjave u potpunosti zamjenjuju vlastoručni potpis i (gdje je primjenjivo) pečat, sukladno važećim propisima o elektroničkim ispravama.
Osoba ovlaštena za zastupanje pod materijalnom i kaznenom odgovornošću jamči za istinitost podataka klikom na gumb „POŠALJI PRIJAVU“, nakon čega sustav automatski bilježi identitet i točno vrijeme podnošenja (vremenski žig).
10. DETALJNE UPUTE o postupku obrade Zahtjeva za potporu i donošenju Odluke o dodjeli potpore nalaze se u Pravilniku I.
11. ROK ZA PODNOŠENJE Zahtjeva za potporu teče od dana objave natječaja i traje do 31. kolovoza 2026. godine.
12. Pitanja vezana za probleme pri registraciji u sustav i tehničkih poteškoća prilikom ispunjavanja i podnošenja prijava isključivo se podnose tehničkoj podršci SOM sustava na adresu elektroničke pošte: podrska@som-system.com.

Ž U P A N

DOSTAVITI:
1. Upravni odjel za gospodarstvo, poljoprivredu, turizam, promet i komunalnu infrastrukturu
2. Upravni odjel za poslove župana i županijske skupštine, za zbirku spisa
3. Pismohrana


